
Datganiad ar Ganlyniadau Gradd

Mae'r datganiad hwn yn rhoi dadansoddiad a throsolwg o'r tueddiadau ym mhroffiliau PA o ran dosbarthiad graddau israddedig yn unol â'r canllawiau a ddarperir gan Bwyllgor Sefydlog Asesu Ansawdd y DU (UKSCQA):   Canllawiau i Gyrff Dyfarnu Graddau ar Gynhyrchu Datganiadau Canlyniadau Gradd  
Proffil dosbarthiad graddau’r sefydliad 
	
Mae cyfran y graddau anrhydedd dosbarth cyntaf a ddyfarnwyd dros y 5 mlynedd diwethaf wedi aros yn gymharol sefydlog (gan gymryd i ystyriaeth effaith y polisïau ‘dim-anfantais’ a weithredwyd yn ystod 2019/20 a 2020/21). [image: ]

Mae’r cyfrannau hyn yn adlewyrchu’r darlun cenedlaethol diweddaraf sydd ar gael sef fod cyfran uwch o raddau anrhydedd dosbarth cyntaf yn cael eu dyfarnu mewn pynciau STEM.   Gwelir newid yn y proffil dyfarnu graddau ar gyfer 2024/25 mewn pynciau nad ydynt yn bynciau STEM, gyda gostyngiad sylweddol yn nifer y graddau ail ddosbarth uwch a ddyfarnwyd a chynnydd canlynol mewn graddau ail ddosbarth is. 

https://www.hesa.ac.uk/data-and-analysis/students/outcomes/breakdown


	
Fel y gwelwyd yn y blynyddoedd blaenorol, mae myfyrwyr benywaidd yn parhau i ennill cyfran uwch o raddau anrhydedd da (1 a II(1)) na myfyrwyr gwrywaidd.  Er bod y duedd hon yn unol â'r darlun ledled Cymru a Lloegr, mae'r gwahaniaeth rhwng canlyniadau dynion a menywod PA yn fwy na'r hyn a welir ar lefel genedlaethol.  [image: ]

Yn 2024/25 roedd yn hysbys bod anabledd gan 24% o raddedigion.  Mae cyfran y myfyrwyr a enillodd radd anrhydedd dosbarth cyntaf yn 2024/25, ac a ddatgelodd anabledd, 4 pwynt canran yn fwy na’r rheiny na ddatgelodd anabledd. Cafodd 75% o'r rhai a ddatgelodd anabledd radd anrhydedd dda o'i gymharu â 71% o'r rhai hynny na ddatgelodd anabledd.  Mae cyfran y graddau ail ddosbarth is a ddyfarnwyd ychydig yn uwch ymhlith myfyrwyr na ddatgelodd anabledd.  

Roedd 9% o’r graddedigion yn 2024/25 dros 25 oed.   Mae graddedigion hŷn wedi tueddu i ennill canran uwch o raddau dosbarth cyntaf na graddedigion iau.    Cafodd y tuedd hwn ei wrthdroi am gyfnod byr yn ystod y pandemig.  
Mae cyfran uwch o raddedigion iau wedi tueddu i raddio gyda gradd anrhydedd dda o'i gymharu â'r graddedigion hŷn, ar draws pob blwyddyn ar wahân i 2023/24. 


	* Yn dynodi bod y data wedi'i atal yn unol â strategaeth talgrynnu'r Asiantaeth Ystadegau Uwch i leihau'r risg o adnabod unigolion o’r ffigurau a gyhoeddwyd  



Mae'r wybodaeth hon yn cael ei hadolygu'n flynyddol yn y Pwyllgor Ansawdd a Safonau.   Lle bo angen, cynhelir adolygiadau mewnol i gael gwell dealltwriaeth o’r tueddiadau ac unrhyw newidiadau annisgwyl.  

Arferion asesu a marcio  
1. Ceir sicrwydd ynghylch yr arferion asesu a marcio yn sgil ymwneud ag arholwyr ac aseswyr allanol, o’r adeg pan fo rhaglenni’n cael eu datblygu hyd at y cyfnodau cyflawni, asesu a monitro blynyddol. Mae prosesau adolygu cylchol yn cynnig golwg fwy hirdymor ar berfformiad a chyflawniad y carfanau fesul pwnc.  Ar gyfer rhaglenni a gyflwynir mewn partneriaeth, mae cymaroldeb y dyfarniadau yn cael ei sicrhau trwy oruchwyliaeth gan Fyrddau Rhaglenni ar y Cyd, tiwtoriaid cyswllt yn Aberystwyth a sefydliadau partner, a safoni ac adolygu asesiadau gan staff Prifysgol Aberystwyth.  Mae’r byrddau arholi yn cael eu rheoli'n ganolog ac mae mesurau gwirio trwyadl ar waith er mwyn sicrhau bod y Brifysgol yn cadw at ei rheoliadau a'i chonfensiynau.  Mae adroddiadau blynyddol gan arholwyr allanol yn cadarnhau bod y safonau yn cyd-fynd â'r safonau mewn mannau eraill ac â'r safonau trothwy yn y DU.  Mae’r arholwyr allanol academaidd israddedig ar lefel pynciau yn cael eu rheoli gan dîm canolog o dan oruchwyliaeth y Pwyllgor Ansawdd a Safonau, a ddisodlodd y Bwrdd Academaidd o ganlyniad i adolygiad o is-bwyllgorau academaidd y Senedd a gynhaliwyd yn ystod haf 2024. Mae bwrdd dyfarnu graddau terfynol y Senedd yn cynnwys craffu ar brosesau PA yn allanol gan uwch weinyddwr o brifysgol arall yn y DU.   
2. Mae arholwyr allanol yn rhan allweddol o'r broses sicrwydd.  Mae'r rhai a benodir yn academyddion a chanddynt brofiad ym maes asesu, cynllunio'r cwricwlwm, a chyfoethogi profiad myfyrwyr.  Mae'r meini prawf ar gyfer eu penodi, a'u swyddogaeth, yn cael eu hamlinellu yn y Llawlyfr Ansawdd Academaidd, a darperir sesiwn friffio ar-lein ar gyfer yr holl arholwyr allanol newydd.  Rhoddir crynodeb a throsolwg o adroddiadau arholwyr allanol yn y datganiad sicrhau ansawdd blynyddol sy'n cael ei adrodd yn uniongyrchol i'r Senedd a'r Cyngor, y corff llywodraethu.  Mae staff Aberystwyth hefyd yn gweithredu fel arholwyr allanol ac aelodau o baneli mewn sefydliadau eraill, ac yn ymwneud â datblygu staff, gan gynnwys gweithio fel Cymrodyr ac Uwch Gymrodyr AU Ymlaen, a hynny oll yn cyfrannu at ymwybyddiaeth eang o bwyntiau cyfeirio allanol a meincnodau pwnc.  
3. Mae'r Llawlyfr Ansawdd Academaidd yn amlinellu'r prosesau ac yn rhoi arweiniad o ran gweithdrefnau asesu, marcio a safoni, a sut i ymdrin ag amgylchiadau arbennig ac apeliadau.  Mae byrddau yn dadansoddi canlyniadau fel rhan o broses y bwrdd arholi.  Mae pob darn o waith, gan gynnwys arholiadau, yn cael ei farcio ar sail meini prawf a amlinellir i'r myfyrwyr ar ddechrau pob modiwl.  Mae adroddiadau blynyddol ar brosesau arholi ac ar lefel a mathau yr apeliadau academaidd yn dangos tryloywder ac atebolrwydd o ran y prosesau hyn ac yn rhoi sicrwydd bod y prosesau marcio a chymedroli yn effeithiol.  O 2025/26 ymlaen, rheolir amgylchiadau arbennig gan dîm canolog i sicrhau cysondeb mewn ymagwedd ac wrth wneud penderfyniadau.  Cyfeirir achosion anodd a cheisiadau i godi dosbarthiad gradd o dan y Drws Trugaredd 2% at banel canolog y Senedd sydd hefyd yn derbyn ystadegau ar y nifer a’r categorïau o achosion a adolygwyd.   
Llywodraethu academaidd  
4. Mae'r Pwyllgor Ansawdd a Safonau a'r Pwyllgorau Addysg a Phrofiad y Myfyrwyr wedi disodli'r Bwrdd Academaidd ac maent yn adrodd yn uniongyrchol i'r Senedd, sy'n gyfrifol am safonau academaidd, sicrhau ansawdd a gwella'r holl ddarpariaeth.  Mae trefniadau partneriaeth yn cael eu goruchwylio gan y Pwyllgor Darpariaeth Gydweithredol, sydd hefyd yn adrodd i'r Senedd.  Y mae'r holl fyrddau adrannol yn adrodd i Fwrdd Arholi'r Senedd, sef y corff dyfarnu graddau.  Mae’r Pwyllgor Ansawdd a Safonau a'r Senedd yn cael cyfle i gyfrannu at y Datganiad hwn ar Ganlyniadau Graddau, ac i wneud sylwadau arno ac mae’r datganiad Sicrhau Ansawdd blynyddol yn rhoi trosolwg i'r corff llywodraethu ar y sefyllfa o ran sicrhau ansawdd, gan gynnwys gweithgareddau partneriaeth.     
Algorithmau dosbarthiad graddau  

5. Confensiynau Arholiadau PA sy’n pennu a yw myfyrwyr yn cael symud ymlaen o'r naill flwyddyn astudio i'r nesaf ac yn pennu’r algorithm i gyfrifo dosbarth y radd a ddyfernir.  Mae rheoliadau a gweithdrefnau sicrhau ansawdd yn cael eu cyhoeddi ar-lein yn y Llawlyfr Ansawdd Academaidd https://www.aber.ac.uk/cy/academic-registry/handbook/.  Pennir y drefn ddosbarthu graddau anrhydedd ar sail set gyffredin o gonfensiynau.  Mae'r ‘rhaeadr’ yn seiliedig ar gyfartaledd wedi'i bwysoli o’r holl fodiwlau a astudiwyd yn rhan dau ac sy'n cyfrannu at y radd derfynol.  Mae'n rhoi cyfle i fyfyrwyr wneud iawn am berfformiad gwael blaenorol; yn canolbwyntio ar berfformiad da ac yn ei wobrwyo, heb roi cosbau gormodol am fethiant; mae'n gallu ymdopi â gwahanol gyfuniadau posibl o lefelau a modiwlau a chanddynt bwysoliad gwahanol o ran credydau, gan roi pwysoliad is i fodiwlau ar lefel is.  Nid yw'r algorithm wedi cael ei newid ers ei gyflwyno yn y 1990au, ar wahân i’r pwysoli a roddir i flwyddyn yn astudio dramor.  Fel arfer bydd myfyrwyr yn cael eu hasesu'n syth wedi iddynt gwblhau'r dysgu, a chaniateir dau gyfle iddynt ailsefyll am farc wedi'i gapio (40% ar gyfer lefel 4, 5 a 6 y Fframwaith Cymwysterau Addysg Uwch a 50% ar gyfer lefel 7), ac eithrio nifer fach o raglenni sydd wedi’u hachredu’n broffesiynol ac sydd â gofynion penodol; ni chaniateir ailasesu ar gyfer unrhyw fodiwlau a basiwyd.     
Arferion addysgu ac adnoddau dysgu   
6. Mae'r Brifysgol yn parhau i fuddsoddi mewn gwelliannau o ran adnoddau dysgu ac i gefnogi arloesi mewn arferion addysgu.  Mae polisi'r Brifysgol yn cefnogi’r canlynol: gorfodaeth i gipio/recordio pob darlith; cyflwyno gwaith cwrs yn electronig os yw’n destun a baratowyd ar raglen prosesu-geiriau ynghyd â marcio ac adborth ar-lein; egwyddorion adborth effeithiol gan gynnwys canllawiau ar gyfer adborth ar arholiadau; isafswm presenoldeb gofynnol ar yr amgylchedd dysgu rhithwir gan gynnwys isafswm sgôr hygyrchedd Ally newydd ar gyfer pob cwrs; polisi presenoldeb ynghyd â monitro presenoldeb; rhestrau darllen gorfodol ar gyfer pob modiwl; Cymorth gan Gymheiriaid wrth Addysgu gydag offer ar gyfer trefnu sesiynau a’u cofnodi ar ôl eu cwblhau; Arolwg ar Brofiad Myfyrwyr (ABM) ledled y sefydliad.  Mae'r brifysgol yn defnyddio dadansoddeg dysgu a dangosfwrdd ymroddiad a ddefnyddir gan diwtoriaid personol gan gynnwys ymyriadau rhagweithiol yng nghyswllt myfyrwyr sy’n isel o ran eu hymroddiad, a meddalwedd pleidleisio yn y dosbarth i annog dysgu gweithredol.  Mae hygyrchedd yr Amgylchedd Dysgu Rhithwir yn cael ei ddarparu drwy Blackboard Ally ac ym mis Medi 2025 cyflwynodd y brifysgol gapsiynau awtomatig ar gyfer recordiadau o bob darlith (yn Gymraeg a Saesneg).  Mae Amgylchedd Dysgu Rhithwir Blackboard Ultra yn darparu rhyngwyneb hygyrch a chyfeillgar i staff a myfyrwyr.  Rydym yn cynnig offer Deallusrwydd Artiffisial Cynhyrchiol yn yr Amgylchedd Dysgu Rhithwir i helpu staff a chefnogi ffyrdd newydd o ddysgu (gan gynnwys gweithgareddau chwarae rhan ar-lein).  Mae'r brifysgol wedi buddsoddi mewn gwelliannau i’r llyfrgell, gan sicrhau ystod o wahanol fathau o fannau astudio i ddiwallu anghenion ein myfyrwyr.  Mae Tîm Cysylltiadau Academaidd ein llyfrgell yn rhoi cymorth helaeth i fyfyrwyr a staff er mwyn iddynt ddefnyddio ein hadnoddau llyfrgell i’r eithaf, a hefyd i ddarparu sgiliau llythrennedd gwybodaeth a sgiliau digidol i fyfyrwyr a staff sy'n hanfodol i'n holl ddefnyddwyr.  Yn fwyaf diweddar, mae staff y llyfrgell ac addysg ddigidol wedi cynhyrchu llyfrgell ysgogiadau DA i gynorthwyo staff a myfyrwyr i wneud y defnydd gorau o offer DA.  Mae ymarfer addysgu effeithiol yn cael ei rannu yn flynyddol yn y gynhadledd Dysgu ac Addysgu, trwy’r Wobr Cwrs Eithriadol, Cynadleddau Bach, a’r rhaglen DPP.  
Nodi arferion da, a chamau gweithredu   
7. Mae gweithredu un algorithm graddau ledled y Brifysgol yn arfer da, ac mae prosesau a reolir yn ganolog yn helpu i sicrhau bod y rheolau'n cael eu rhoi ar waith yn gyson ledled yr holl adrannau academaidd.  Er mwyn gwella rhagor ar y cysondeb, bydd y gwaith o adolygu gweithdrefnau yn parhau er mwyn canfod ymhle y gellir awtomeiddio rhagor o weithgareddau gweithredol.  
⁠Risgiau a heriau  
8. Er ein bod yn hyderus nad oes unrhyw risgiau sylweddol wedi'u nodi, byddwn yn cadw golwg fanwl ar y data.  Y datganiad blynyddol o sicrwydd ansawdd a gyflwynir yn flynyddol i'r Corff Llywodraethu yw'r dull o adrodd ynghylch prosesau sicrwydd ansawdd, gan dynnu sylw at weithgarwch y flwyddyn flaenorol.  Ceir system goleuadau traffig i ddangos lefel y pryder o ran y materion allweddol a nodir yng nghrynodeb gweithredol yr adroddiad.  
Cyflwynwyd i'r Pwyllgor Ansawdd a Safonau Mai 2026

